Tæpum 25 milljónum króna úthlutað til menningarmála á Vesturlandi Árleg úthlutun Menningarráðs Vesturlands var föstudaginn 1. mars síðastliðinn við athöfn í Stykkishólmskirkju . Þetta var í áttunda sinn sem Menningarráð Vesturlands úthlutar styrkjum en ráðið var stofnað í árslok 2005 á grundvelli samnings á milli sveitarfélaga á Vesturlandi og ríkisins . Að þessu sinni komu til úthlutunar tæpar 25 milljónir króna auk 9,2 milljóna í stofn - og rekstrarstyrki . Umsóknir um menningarstyrki voru 121 í ár að upphæð tæplega 81 milljón króna . Að þessu sinni var úthlutað til 72 verkefna . Alls fengu 25 verkefni yfir fjögur hundruð þúsund krónum úthlutað og voru þeir styrkir afhentir í Stykkishólmi . Að auki var stofn - og rekstrarstyrkjum úthlutað í annað sinn en þar fengu þrettán stofnanir alls 9,2 milljónir króna . Það var Steingrímur J. Sigfússon atvinnuvega - og nýsköpunarráðherra sem úthlutaði styrkjunum ásamt Höllu Steinólfsdóttur formanns Menningarráðs og Elísabetu Haraldsdóttur menningarfulltrúa Vesturlands . Ítarlega er fjallað um úthlutun Menningarráðs Vesturlands í Skessuhorni vikunnar sem kemur út á miðvikudag .